Space Shuttle Atlantis
Space Shuttle Atlantis (liet. Atlantida) – vienas iš trijų NASA šatlų. Šis erdvėlaivis pavadintas pagal dvistiebį burlaivį, kuris nuo 1930 iki 1966 m. MIT tarnavo kaip tyrinėtojų laivas. Šiame burlaivyje išbandyti pirmieji jūros dugną tiriantys elektroniniai prietaisai. Sukonstruotas Pietų Kalifornijoje įsikūrusioje kompanijoje „Rockwell International“ ir į Kenedžio kosminių skrydžių centrą nugabentas 1985 m. balandį. „Atlantis“ pirmą kartą pakilo 1985 m. spalio 3 d., kosminės misijos „STS-51-J“ metu. Šis erdvėlaivis beveik 3,5 tonos lengvesnis nei „Kolumbija“. Jis pagamintas apgalvotai panaudojant turimą konstravimo patyrimą, tam pakako dvigubai mažiau darbo nei „Kolumbijai“. Jis iškėlė daug slaptų palydovų, apie kurių paskirtį nieko nežinoma, taip pat įvairų reikšmingų kosmoso tyrimams skirtų aparatų (Magellan, Galileo, CGRO ir kitų). Tai buvo pirmasis su Mir susijungęs šatlas. Iš Mir jis yra parvežęs rekordinį dienų skaičių (188) ten praleidusią Shannon Lucid. Atlantis taip pat nuvežė į vietą daug svarbių TKS komponentų. Paskutinis skrydis įvyko 2011 m. liepos 8 d., kosminės misijos „STS-135“ metu. Šatlas iš viso Žemę apskriejo 4848 kartus, įveikė beveik 203 000 000 km arba 525 kartais daugiau nei atstumas nuo Žemės iki Mėnulio. Tai buvo paskutinis skridęs Space Shuttle programos erdvėlaivis.